Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Hibru 5:1-14
5 Olgeta hetpris God i kisim namel long ol man, em i makim ol long mekim wok bilong em long helpim ol man. Wok bilong hetpris em bilong givim ol presen na ol sakrifais bilong karamapim ol sin.2 Hetpris inap long sori long ol man i no kliagut long ol samting na ol i mekim rong, long wanem, em tu i wanpela sinman.3 Long dispela as em i mas mekim ol ofa bilong karamapim sin bilong em yet wankain olsem em i save mekim bilong karamapim sin bilong ol pipol.4 Na tu, wanpela man i no inap makim em yet long mekim dispela wok i gat biknem, nogat. God tasol inap makim em long mekim, olsem em i bin makim Aron.5 Na Krais tu i olsem. Em i no bin litimapim nem bilong em yet na kamap hetpris. Tasol man husat i bin litimapim nem bilong Krais, em i bin tok olsem long em: “Yu pikinini bilong mi. Nau mi kamap papa bilong yu.”6 Long narapela hap tu em i tok olsem: “Yu stap pris inap oltaim oltaim, wankain olsem Melkisedek.”7 Taim Krais i stap man long graun, em i bin singaut strong na krai na aiwara i pundaun taim em i beten strong na mekim ol askim long dispela Man husat inap kisim em bek long indai. Na God i bin amamas long harim beten bilong em, long wanem, em i save pret long God.8 Maski em i Pikinini bilong God, ol pen na hevi em i karim i skulim em long pasin bilong bihainim tok.9 Taim em i kamap gutpela olgeta em i kisim wok bilong kisim bek ol manmeri inap oltaim oltaim, em ol manmeri i bihainim tok bilong em.10 Long wanem, God i makim em i stap hetpris olsem Melkisedek.11 I gat planti samting bilong em mipela i laik tokim yupela long en, tasol i hatwok long eksplenim, long wanem, yupela i no kirap kwik long harim tok.12 Longtaim yet yupela inap long kamap tisa, tasol nogat. I mas i gat man i skulim yupela gen long ol namba 1 as tok bilong ol tok holi bilong God. Yupela i no inap kisim strongpela kaikai, nogat. Yupela i mas kirap gen long dring susu.13 Na ol man husat i dring susu yet, ol i no save long tok bilong stretpela pasin, long wanem, ol i stap liklik pikinini yet.14 Tasol strongpela kaikai em bilong ol man i bikpela pinis. Em ol man i bin yusim save bilong ol planti taim long skelim ol samting na long dispela rot ol i lainim gut tingting bilong ol long kliagut long wanem samting i stret na wanem samting i no stret.
tpi_Latn eng_Latn tpi_Latn tpi_Latn